ประกาศกระทรวงการคลัง เรื่อง การกู้เงินเพื่อให้กู้ต่อ ในปีงบประมาณ พ.ศ. 2556 ครั้งที่ 2
ประกาศกระทรวงการคลัง
ประกาศกระทรวงการคลัง
เรื่อง
การกู้เงินเพื่อให้กู้ต่อ ในปีงบประมาณ พ.ศ. ๒๕๕๖
ครั้งที่ ๒[๑]
 

เพื่อให้เป็นไปตามความในมาตรา ๑๖
แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลัง
ขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี ตามมติคณะรัฐมนตรี
เมื่อวันที่ ๒๗ พฤศจิกายน ๒๕๕๑ วันที่ ๒๗ กันยายน ๒๕๕๔ และวันที่ ๙ ตุลาคม ๒๕๕๕
อาศัยอำนาจตามความในมาตรา ๗ ประกอบมาตรา ๒๐ และมาตรา ๒๕
แห่งพระราชบัญญัติการบริหารหนี้สาธารณะ พ.ศ. ๒๕๔๘
ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ (ฉบับที่ ๒) พ.ศ. ๒๕๕๑ ได้ดำเนินการกู้เงิน
โดยมีรายละเอียดและเงื่อนไข ดังต่อไปนี้

๑. ผู้ให้กู้ :
ธนาคารกรุงไทย จำกัด (มหาชน)

๒. วัตถุประสงค์ในการกู้
: เพื่อให้กู้ต่อสำหรับโครงการรถไฟฟ้าสายสีเขียว ช่วงแบริ่ง - สมุทรปราการ
ของการรถไฟฟ้าขนส่งมวลชนแห่งประเทศไทย

๓. รายละเอียดเงื่อนไข
:
๓.๑ ระยะเวลากู้เงิน ๒ ปี นับตั้งแต่วันที่ ๘ กุมภาพันธ์ ๒๕๕๖
เป็นต้นไป
๓.๒ วงเงินกู้ จำนวน ๔,๗๔๐,๐๐๐,๐๐๐ บาท (สี่พันเจ็ดร้อยสี่สิบล้านบาทถ้วน)
๓.๓ กระทรวงการคลังจะทยอยเบิกเงินกู้ นับตั้งแต่วันที่ ๘ กุมภาพันธ์
๒๕๕๖ จนถึงวันที่ ๘ พฤษภาคม ๒๕๕๗ โดยจะแจ้งผู้ให้กู้ทราบล่วงหน้าไม่น้อยกว่า ๒
วันทำการ
๓.๔ อัตราดอกเบี้ยเท่ากับอัตราดอกเบี้ยคงที่ร้อยละ ๓.๑๕ ต่อปี
๓.๕ การชำระดอกเบี้ย
กระทรวงการคลังจะชำระดอกเบี้ยเงินกู้ให้ผู้ให้กู้ทุกงวด ๖ เดือน
ในวันที่ ๘ กุมภาพันธ์ และ ๘ สิงหาคม ของทุกปี โดยจะชำระดอกเบี้ยงวดแรก ในวันที่ ๘
กุมภาพันธ์ ๒๕๕๖ และชำระดอกเบี้ยงวดสุดท้ายพร้อมต้นเงินกู้ ณ
วันสิ้นสุดสัญญาเงินกู้
๓.๖ การชำระต้นเงิน
กระทรวงการคลังจะชำระคืนต้นเงินกู้ทั้งจำนวน ณ
วันสิ้นสุดสัญญากู้เงิน คือวันที่ ๘ กุมภาพันธ์ ๒๕๕๘
๓.๗ การชำระหนี้ก่อนกำหนด
กระทรวงการคลังสามารถชำระหนี้คืนไม่ว่าทั้งหมดหรือบางส่วนก่อนครบกำหนดระยะเวลาชำระหนี้ได้
โดยกระทรวงการคลังจะแจ้งให้ผู้ให้กู้ทราบล่วงหน้าไม่น้อยกว่า ๒ วันทำการ
๓.๘
หากวันครบกำหนดชำระต้นเงินกู้และดอกเบี้ยคราวใดตรงกับวันหยุดราชการหรือวันหยุดตามประกาศธนาคารแห่งประเทศไทย
กระทรวงการคลังจะชำระหนี้ในวันเปิดทำการถัดไปโดยไม่นับวันหยุดราชการหรือวันหยุดตามประกาศธนาคารแห่งประเทศไทยดังกล่าว
เข้ารวมเพื่อคำนวณดอกเบี้ยในงวดที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงก่อนวันชำระหนี้
๓.๙ ไม่มีค่าธรรมเนียมและค่าใช้จ่ายใด ๆ


ประกาศ
ณ วันที่ ๖ กุมภาพันธ์ พ.ศ. ๒๕๕๖
สุภา ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง










ปริยานุช/ผู้จัดทำ
๑๔ มีนาคม ๒๕๕๖

อุษมล/ผู้ตรวจ
๑๘ มีนาคม ๒๕๕๖










[๑] ราชกิจจานุเบกษา
เล่ม ๑๓๐/ตอนพิเศษ ๓๒ ง/หน้า ๔/๑๑ มีนาคม ๒๕๕๖